“พาณิชย์” กางแผนปี 64 หนุนเกษตรกร-ผู้ประกอบการ ใช้ FTA บุกตลาดประเทศคู่ค้า
กรมการค้าต่างประเทศ กระทรวงพาณิชย์ กางแผนปี 64 หนุนเกษตรกร-ผู้ประกอบการ ใช้ FTA บุกตลาดประเทศคู่ค้า
กรมการค้าต่างประเทศ กระทรวงพาณิชย์ กางแผนปี 64 หนุนเกษตรกร-ผู้ประกอบการ ใช้ FTA บุกตลาดประเทศคู่ค้า
10 พ.ย. 2563

นางอรมน ทรัพย์ทวีธรรม อธิบดีกรมเจรจาการค้าระหว่างประเทศ กระทรวงพาณิชย์ เปิดเผยว่า ในปี 64 มีแผนงานด้านการเข้าถึงและสร้างความเข้าใจกลุ่มผู้มีส่วนได้เสีย โดยกรมฯ จะเน้นการลงพื้นที่จังหวัดต่างๆ ร่วมกับหน่วยงานพันธมิตร ทั้งภาครัฐ ภาคเอกชน และภาคประชาชน เช่น สภาเกษตรกรแห่งชาติ กรมปศุสัตว์ กรมส่งเสริมสหกรณ์ สภาหอการค้าแห่งประเทศไทย และสภาอุตสาหกรรมแห่งประเทศไทย เพื่อติดอาวุธให้เกษตรกร ผู้ประกอบการ และ SMEs ไทย ได้รับทราบข้อมูลความรู้ที่ถูกต้องในเรื่องความตกลงการค้าเสรี (FTA) ที่ไทยทำกับประเทศคู่ค้า และสามารถวางแผนรับมือ ใช้ประโยชน์จาก FTA ได้อย่างเต็มที่ ซึ่งถือเป็นการต่อยอดความสำเร็จจากการดำเนินโครงการ
โดยกิจกรรมของกรมฯ ในปี 63 ได้แก่ โครงการจัดทัพโคนมไทย, บุกตลาดต่างประเทศด้วย FTA, โครงการ DTN Business Plan Award 2019 และโครงการสร้างเครือข่ายสินค้าไทยขยายการส่งออกด้วยเอฟทีเอ เป็นต้น ที่สามารถช่วยเพิ่มยอดขาย ขยายการส่งออกด้วย FTA แก่เกษตรการ และผู้ประกอบการ
นอกจากนี้ ในปี 64 กรมฯ จะเดินหน้าสานต่อโครงการที่สำคัญ ได้แก่
(1) โครงการจัดทัพโคนมไทยบุกตลาดต่างประเทศด้วย FTA ขยายการส่งออกไปตลาดอาเซียนและจีน โดยใช้แต้มต่อจากเอฟทีเอ จัดร่วมกับกรมปศุสัตว์และชุมนุมสหกรณ์โคนมแห่งประเทศไทย
(2) โครงการสร้างเครือข่ายเชื่อมโยง 4 จังหวัดชายแดนใต้ ขยายการส่งออกด้วยเอฟทีเอ จัดร่วมกับ ศอ.บต.
(3) โครงการเพิ่มศักยภาพเกษตรกรไทยขยายตลาดส่งออกด้วยเอฟทีเอ จัดร่วมกับสภาเกษตรกรแห่งชาติ
(4) โครงการพัฒนาความพร้อมทางการค้าสหกรณ์ไทยสู่โลกการค้าเสรี
(5) โครงการที่จะดำเนินการร่วมกับสภาหอการค้าแห่งประเทศไทย สภาผู้ส่งสินค้าทางเรือแห่งประเทศไทย และสภาอุตสาหกรรมแห่งประเทศไทย เพื่อยกระดับผู้ประกอบการไทยผ่านโลกการค้าเสรี เป็นต้น เพื่อจัดกิจกรรมและให้คำแนะนำได้ตรงกับความต้องการ อาทิ ให้ความรู้ด้านการตลาด กฎระเบียบ มาตรการภาษีและที่มิใช่ภาษีของประเทศคู่ค้า ให้คำปรึกษาเชิงลึกเรื่องการพัฒนาสินค้าให้ตอบโจทย์ความต้องการของตลาด และการจับคู่ธุรกิจเพื่อให้เกิดการค้าขาย สร้างรายได้กลับสู่ท้องถิ่นได้อย่างแท้จริง เป็นต้น